Papersnake/gushiwen huggingface dataset:
大孤山是日至湖口风利未泊
冯誉骥（清代）

楚天云雨太迷离，台殿参差动羽旗。自绾髻鬟矜绝色，却教履舄入微词。

迎神有待陈兰藉，过客无因谒蕙帷。仿佛婵娟余叹息，上清沦谪得归期。
百字令 自题绵琴绿阴图
赵我佩（清代）

浓阴似水，正疏疏雨过，凉生高树。满径苔钱铺翡翠，恰好携琴闲住。

云影拖蓝，山光蘸碧，浅晕双眉宇。焦桐倦理，鸭炉烟烬香炷。

堪叹海上情移，钟期已杳，谁是知音侣。旧调悲凉弹不得，忍把冰弦重抚。

泪湿红绡，徽停绿绮，冷落潇湘谱。空林人静，夕阳凄对无语。
宫词
吴文潜（明代）

银箭初添漏水痕，星河如练影长门。
最怜一片深宫月，得见清光是主恩。
闻人言某池荷花之盛虽不能至心窃往之
郭之奇（明代）

芳芳相竞满幽池，洒露凝烟百艳迷。风散萍开菱镜出，美人相对晓妆齐。

旭日初临光倒送，愁红倚碧看疑梦。含思伫立更摇情，洛浦微波纤袜动。

遂使云霞共蔚蒸，酡颜当午醉薰凌。惊香叹色人徒尔，宜夏伤秋此独能。

清姿丽质果何如，由来外矗本中虚。不是居污终不污，谁许冰心一片馀。
杨得臣见和晓晴长句用韵奉酬 其二
周紫芝（宋代）

诗翁老去得双旌，惯听清涟夜雨声。水到浔阳心独喜，云开庐阜眼先明。

落花已是春三月，飞盖犹堪酒数行。寄语草元窗下客，忍令辜负晓啼莺。
游灵岩 其一
文绅仪（宋代）

一入灵岩寺，凭栏望眼遥。山深云障日，江阔夜生潮。

古洞遗仙迹，流泉傍石桥。醉来搔首咏，得句兴偏饶。
游九锁山·凤洞
林景熙（宋代）

日澹梧枝洞锁苔，人间矰缴几惊猜。
九苞自是冲霄物，曾为箫韶一出来。
嘉陵江
罗邺（唐代）

嘉陵南岸雨初收，江似秋岚不煞流。

此地终朝有行客，无人一为棹扁舟。
落叶
王竹修（清代）

万木凋伤百感生，寒山露骨恨难平。窗前时见离枝影，枕畔频闻坠地声。

幽砌堆来成积愤，御沟流出好传情。世人未解良媒意，竟与断蓬一例评。

霜落园林感不支，纵横重叠满阶墀。凋零早动苏髯赋，飘泊还增宋玉悲。

几处吟蝉嗟失所，数声啼鸟恋空枝。山房煮茗呼童扫，枨触斯文坠地时。

何因重叠压苍苔，知是秋风送汝来。一自辞枝难返本，偶经著火便成灰。

不随飞絮离尘垢，偏逐断蓬没草莱。身世飘零无限感，任人作践剧堪哀。
过泉上人竹所寻王履吉读书处
皇甫汸（明代）

素业依香积，芳林托化城。偶来乘逸兴，何处不春情。

载酒莺花下，谈经象马鸣。王猷安可见，空自竹丛生。
拙妇吟
岳珂（宋代）

西风策策黄叶舞，茅檐三尺鸣秋雨。
东家拙妇拥面啼，强剔孤秋诉愁窭。
当年采桑陌上归，嬉游不管春蚕饥。
千丝万缕繭白雪，便学红女攀花枝。
十七十八事机织，暗琐青闺人不误用。
二十三十幽恨长，卢家古梁玉为堂。
四十五十已老大，唧唧鸣蛩欺独卧。
尚随姑嫂作笑嗔，一生苦乐由他人。
君不见昨朝县吏踏门阒，杼柚已空盆盎竭。
鸡豚指栅索饮壶，掀釜叫嘑嗤妇拙。
起来迎门陪笑面，不似娇羞怕人见。
今年岁事苦不登，且为当家聊一展。
吏嚣不肯怒且诃，大儿门东窥饭箩。
藁砧走藏姑诮骂，造饼无麫知如何。
蹙金芙蓉戏双鸳，乡床一倚曾万钱。
低头长叹只自怜，昔者何巧今不然。
吏嘑已倦时正醉，抆泪背人还涤器。
明朝欲酒姑勿哗，正恐突隳惊阿家。
赠韦七赞善
杜甫（唐代）

乡里衣冠不乏贤，杜陵韦曲未央前。尔家最近魁三象，

时论同归尺五天。北走关山开雨雪，南游花柳塞云烟。

洞庭春色悲公子，鰕菜忘归范蠡船。
述史叹
陈第（明代）

无财有至乐，岂不在读书。
朝夕坐展卷，何必论三余。
无位有大权，岂不在作史。
上下古今间，褒贬由一己。
左氏本彬彬，马班亦继起。
文采烨以光，直笔垂千纪。
云胡魏晋来，祗以饰怒喜。
所恶西施<女虽>，所好无盐美。
鉴别昧人伦，传闻凭口耳。
掘井得一人，渡河乃三豕。
编简虽浩繁，君子意所鄙。
投宿清凉寺
贺铸（宋代）

建业衣冠集，秦淮舟楫屯。
东西万里客，朝暮两潮浑。
何处契心赏，片时清耳根。
仆夫浪见问，但出石城门。
解连环 香篆，和张雨珊丈韵
程颂万（清代）

返魂难曳，小屏山一角，冷清清地。蓦茶香、扬转风帘，又偷共春地，暝愁低缀。

病月凄烟，画一个、帘前心字。只梨云断梦，梅雨枯禅，错被钩起。

幽欢背灯暗记。记浓熏翠被，罗帐私倚。怕深宵、坐暖檀床，恁钗拨炉灰，自添沉水。

琐槛云窗，尽蛛网、露凉频系。绾相思、夜阑篆冷，替侬寄意。
村庄即事
耕吴（宋代）

菊过重阳尚吐香，晚秋风景属村庄。
日羹野菜同妻饭，时傅邻篘对客觞。
霜后树枝多老丑，雨馀山色半微茫。
近来少入城中去，为爱闲居滋味长。
过高逸人别墅
林鸿（明代）

识子何不早，见子即倾倒。
世人意气不相合，颜色虽同心草草。
子有园林东海滨，香名满耳人共闻。
梁鸿避世身不仕，孔融爱客家常贫。
兹晨饮客青山墅，新压葡萄酒如乳。
绿树穿窗鸟当歌，红条拂地花能舞。
醉来兴逸无不为，投壶击剑仍弹棋。
人生得意有如此，世上悠悠那得知。
题同班小录 其二
刘克庄（宋代）

周章鹤碧朝服，咫尺猩红御袍。风号先帝陵木，霜著孤臣鬓毛。
丁家山
袁景辂（清代）

连冈如群龙，一气陡入水。饮湖湖不乾，忽又昂首起。

远望既耸峭，近睇亦秀美。虽临一角湖，尘喧不谋耳。

登高望平田，傍水成疆理。远林露茅屋，时来荷锄子。

奇石森绿蕉，更列床与几。何当一曲琴，坐待月来此。
送郭公域
黄裳（宋代）

官冷犹能愿邻好，侧听欢声亦开抱。

朝曦未合败顽冻，来问仙舟已登道。但见风铃送馀韵，慧佐尊前迹如扫。

汾阳远裔今有人，插架万轴谁能贫。豪气欲吞天下士，舌上古今时复陈。

熙朝未遇将谁尤，芳辰不乐还自嗔。聚散浮云眼前过，且作閒人静中坐。

画梁燕子急归来，莫放故园春自老。
渔家傲（湖州幕官作舫室）
辛弃疾（宋代）

风月小斋模画舫。绿窗朱户江湖样。酒是短桡歌是桨。和情放。湖乡稳到无风浪。

自有拍浮千斛酿。从教日日蒲桃涨。门外独醒人也访。同俯仰。赏心却在鸱夷上。
翁通判通挽词
徐玑（宋代）

昔年楼上饮，分韵正秋深。
冷貌长如在，高风不可寻。
独遗杨子厚，谁寄惠连音。
莫向山庐宿，松声似夜吟。
进和御制大明殿御画屏风诗
王安中（宋代）

琳阙灵游恍驭风，曲屏亲画孝心通。越禽翠射宫檐外，闽果红垂御扆中。

阶影近留金琐碎，林光遥映玉青葱。万年原庙钦崇极，更识君王继序功。
次韵二首 其一
韩淲（宋代）

从前常怪复然灰，入手清诗且剪裁。拟待高楼同问月，一关新禁莫能来。
舟次松江
黄裳（宋代）

舟中月色晓尤在，江上客情秋更多。昔去今来尘扰扰，几时清为季鹰过。
钱武肃王铁券歌
周锡溥（清代）

文皇鉴人如鉴容，凌烟悬照真鸾龙。图成二十三将相，爵止实户圭桓躬。

后来渐有铁券赐，制沿开国增侈丰。乾元宝应上尊号，其时始奠京西东。

汾阳临淮两勋德，手柱天阙天褒崇。朝廷恩幸不可数，雁门河中俱内讧。

反者辄赐赐者灭，一券何止丛百凶。僖昭以后赏尤滥，奴竖胁主如儿童。

饼师阶宠藉阿父，行瑜怙乱夷其宗。朱梁事往愤填臆，先时带砺河山重。

篡臣百死岂足赎，贻臭矿镤灾鍮铜。吴越故家有钱氏，簪履百代余祖风。

图示乾宁旧时物，金版玉册光烛空。想见当年提一旅，球马玉带真英雄。

卯金折脰妖鸟殪，潮回罗刹如奔蜂。惜哉生值唐末造，扫欃落彗无强弓。

櫜韬偃息待真主，天运有属人谋穷。古来亏盈著深诫，煌煌谢表存谦冲。

日慎一日教孙子，敢恃八议挠至公。不然唐陵宋宫阙，门牡冶锈飞无踪。

千秋彝器此传在，发泄岂不关鸿濛。海门绿净山乳碧，尚忆保障先臣功。

勤思忠孝慎守宝，家乘美溢古鼎钟。嗟我岂无屈铁笔，抖擞老力愁孱慵。

绨缃展玩再三叹，镌镵金石难为工。
衣带中诗
三娘（明代）

生罹乱世怨芳姿，横惹风波累及姑。百计思量惟一死，全姑又得见吾夫。
句
蔡希寂（唐代）

象筵列虚白，幽偈清心胸。
浣溪沙（新春四夜松斋小饮，微雪复止）
毛滂（宋代）

谢女清吟压郢楼。楼前风转柳花球。学成舞态却多羞。

半落琼瑶天又惜，稍侵桃李蝶应愁。酒家先当翠云裘。
雨泛湖上观梅
金侃（清代）

细雨春波远浸天，梅花烂漫满溪湾。烟中人语前村树，雪里鸡声隔岸山。

画桨每侵疏影瘦，芳尊浑带冷香还。绝胜雪夜寻安道，归路渔灯照醉颜。
读谷梁传二首 其一
权德舆（唐代）

荀寅士吉射，诚乃蔽聪明。奈何赵志父，专举晋阳兵。

下令汉七国，借此以为名。吾嘉徙薪智，祸乱何由生。
早发高黑口号
刘因（元代）

苍月瘦，黑风酸，枯梢老窍号空山。东方未动天发黑，迷途客子回征鞍。

冰髯压唇帽檐侧，耳轮霜醉鼻尖寒。中原年少燕南道，功名未了黄尘老。

黄尘老，马上神州依旧好。
送薛九被谗去鲁
李白（唐代）

宋人不辨玉，鲁贱东家丘。我笑薛夫子，胡为两地游。

黄金消众口，白璧竟难投。梧桐生蒺藜，绿竹乏佳实。

凤凰宿谁家，遂与群鸡匹。田家养老马，穷士归其门。

蛾眉笑躃者，宾客去平原。却斩美人首，三千还骏奔。

毛公一挺剑，楚赵两相存。孟尝习狡兔，三窟赖冯谖。

信陵夺兵符，为用侯生言。春申一何愚，刎首为李园。

贤哉四公子，抚掌黄泉里。借问笑何人，笑人不好士。

尔去且勿喧，桃李竟何言。沙丘无漂母，谁肯饭王孙。
次吴良贵雪中归韵
方樗（宋代）

匆匆策马出林扉，不及江头揽别衣。霜鹗横秋终可望，雪舟乘夜稍须归。

移家未比穷郊具，解带宁怜瘦沈围。耄矣吾翁惭菽水，绕枝乌鹊暮相依。
九日寓因胜寺有怀晚上人渡江未归
刘崧（元代）

上人九月过开沙，门掩虚庭白日斜。好是重阳最相忆，隔墙无路看黄花。
鸠逐妇二首 其二
胡奎（元代）

屋头桑子红纂纂，一双饮啄桑阴煖。绣颈斑斑相颉颃，此时不道恩情短。

春云淡荡生朝阴，尔雄聒聒啼高林。岂意相呼即相逐，可怜同宿不同心。

嗟尔孤雌向何处，裴回□忍他枝去。早识长情不见疑，托巢栖傍朝阳树。

桑叶阴阴日当午，桑下声声鸠逐妇。喜即相呼怒即离，轻薄恩情付晴雨。

恨尔不见双鸳鸯，一双头白在回塘。
春日
何耕（宋代）

万里桥边水，朝宗去入吴。
衮衣新历数，神算旧规模。
四澥从心正，诸公著力无。
际天东望眼，淼淼但平芜。
太常引 呈昌甫
韩淲（宋代）

随风和雨带烟开。更清冷、照崔巍。片片亦佳哉。细看得、花如剪裁。

茅檐出没，水浮桥外，人自两峰来。吟到涧泉梅。问何似、山阴道回。
追和子由去岁试举人洛下所寄九首暴雨初晴楼
苏轼（宋代）

疾雷破屋雨翻河，一扫清风未觉多。
应似画师吴道子，高堂巨壁写降魔。
禅人并化主写真求赞
释正觉（宋代）

发白齿豁，鼻垂口阔。
坐冷月依依，气清秋漠漠。
离微出入门开，正偏往来机活。
双碧耆婆眼有神，分明百草头边药。
西海子
何景明（明代）

寺下烟波春不开，苑中风浪隐楼台。源泉细绕西山出，云气深楼北极来。

万里乘槎观日月，十年登阁望蓬莱。黄尘碧水须臾事，莫使鱼龙夜夜哀。
水调歌头（寿湖南胡太初）
王义山（宋代）

沆瀣金茎露，清洁玉壶冰。分明昨夜，光见南极老人星。山甫秀昨松岳，傅说上符箕尾，造物为时生。一代词科伯，飞上到蓬瀛。

紫薇天，丹禁地，掌丝纶。盘洲益国。个样人物只三人。辞却翰林风月，故就湖湘霖雨，天下共为春，试看玉堂□，太半秉洪钧。
积翠楼
曾季貍（宋代）

手扪霄汉摘天星，脚踏丹梯最上层。
须信神仙足官府，能令鸡犬亦飞升。
夏日言怀
齐己（唐代）

苦被流年迫，衰羸老病情。得归青嶂死，便共白云生。

树枿烧炉响，崖棱蹑屐声。此心人信否，魂梦自分明。
再答明略二首
黄庭坚（宋代）

挟策读书计糊口，故人南箕与北斗。
江南江北万重山，千里寄书声不还。
当时朱弦写心曲，果在高山深水间。
沽桐满腹生蛛网，忍向时人觅清赏。
廖侯文字得我惊，五岳纵横守严城。
万夫之下不称屈，定知名满四海非真荣。
富於春秋已如此，他日卜邻长儿子。
一丘各自有林泉，扶将白头亲燕喜。
秋风日暮衣裳单，深巷落叶已如弹。
数来会面复能几，六龙去人不可攀。
短歌溷公更一和，聊乞淮南作小山。
依韵和孙侔鴈荡二首
梅尧臣（宋代）

鴈荡高高路莫通，衔芦秋翼入云峰。
山头水阔不见影，岩下沙云时有踪。
千仞柱天何敛闪，万工挥笔漫轻浓。
葛巾蜡屐未能著，空羡青苍重复重。
次韵馆中诸公游慈云寺
韩驹（宋代）

嘉蔬随客庖，香饭出僧甑。聊为一饱谋，未暇谈禅病。

二公当代豪，词林气方盛。五言谨诗律，百罚严酒令。

乐与同舍郎，共此给园净。想像斜川游，何如舞雩咏。

甘瓜自雍丘，肥芡来新郑。肴果各有携，笑我室悬磬。

陋质谢不往，实愧琼瑶映。人生一车足，那须富千乘。

有兴驱短辕，宁辞沮洳径。及时速行乐，莫待苦脚胫。

炎暑忽已阑，当念时难更。
荆阃偶成
李曾伯（宋代）

一出峤南道，重来国北门。
词源因老涸，心鉴以忧昏。
可厌惟官事，难忘是主恩。
衷怀谁共语，流得枕过痕。
挽罗外父西塘翁
张天赋（明代）

年高德邵两兼隆，眼小江山几万重。纯粹德容犹羡玉，直端心地比良弓。

一朝魂赴渺冥地，举世人嗟矍铄翁。泣血数声天外远，不知何处觅行踪。
题陆天浥泰山图
屈大均（明代）

海中日涌声如雷，天门夜半鸿濛开。天鸡鼓翼波震荡，金银宫阙东飞来。

此时丈人峰上客，日华嘘噏荡精魄，东君玉颜在咫尺。

扶桑万朵红复红，玉女三千笑口同。丹青虽神画不得，朝霞倏忽吹成风。

千岩万壑太古色，秦代苍松人不识。图成慎勿置金箱，留与人间见胸臆。
山雉
白居易（唐代）

五步一啄草，十步一饮水。适性遂其生，时哉山梁雉。

梁上无罾缴，梁下无鹰鹯.雌雄与群雏，皆得终天年。

嗟嗟笼下鸡，及彼池中雁。既有稻粱恩，必有牺牲患。
寄题赵化州清白亭
胡寅（宋代）

闻话维城刺史尊，关西夫子是师门。
太清不取班超论，坚白宁同惠子言。
棐几萧然心似寄，银钩精甚势如骞。
政成归报蘧庐子，常使甘棠庇本根。
饱食
陆游（宋代）

饱食无功媿汗青，灯前顾影叹伶俜。
马衰犹养疑知路，龟久当捐为不灵。
腰下徒夸绶若若，镜中何止发星星。
石帆回首初非远，要及清秋斸茯苓。
楼居
真山民（宋代）

携书来过此，便觉少尘埃。
檐冷留云宿，窗明报月来。
閒愁山隔断，幽梦鸟呼回。
湖海元龙气，从渠俗子猜。
览姚合极玄集
贯休（唐代）

至览如日月，今时即古时。发如边草白，谁念射声□。

好鸟挨花落，清风出院迟。知音郭有道，始为一吟之。
思平泉树石杂咏一十首。白鹭鹚
李德裕（唐代）

余心怜白鹭，潭上日相依。拂石疑星落，凌风似雪飞。

碧沙常独立，清景自忘归。所乐惟烟水，徘徊恋钓矶。
李仁甫除丧作诗问之
晁公溯（宋代）

闭门读丧礼，荒庭蓬藋深。
愁云聚陇首，悲风吹棘心。
隣里昨甚聚，哭踊恐不任。
近除二月禫，初御五日琴。
虽复瘦栾栾，众语喜见今。
谅其念遗体，保此躯千金。
顾无疡可沐，发脱未胜簪。
稍当理衣冠，结绶且正襟。
渠家符玺郎，实冠翰墨林。
世业乏润色，诏书行访寻。
紬绎须史迁，校讎得刘歆。
再编中兴诗，更载庭燎箴。
暇时侍君侧，祈招诵愔愔。
三段子（次韵苏粹中寄咏筠庄）
李弥逊（宋代）

层林烟霁，巨壁天半，鸿飞无路。云断处、两山之间，十万琅玕环翠羽。转秀谷、枕萍花汀溆。短柳疏篱向暮。看卧垄牛归，横舟人去，平芜鸥鹭。

并游不见鞭鸾侣。只僧前、松子随步。回径险、凌风遐想，小憩清泉欹茂树。正笋蕨、过如苏新雨。矶下游鱼可数。纵窈窕、云关长启，寂寂谁争子所。

世上丹毂朱缨，春梦觉、南柯何许。况荣枯无定，中有欢离愁聚。尽笑我、诧盘中趣。为续昌黎赋。会有人，秣马膏车，相属一尊清醑。
南乡子 闻笛
郭慧瑛（清代）

隔院度红腔。细逐宵风转曲廊。四顾无人蛩语歇，微凉。

惜少歌喉啭泰娘。

夜色照瑶窗。酒盏犹温月过墙。雨被蝉琴■住了，梅黄。

又报梅花落楚江。
餈韵杨公济奉议梅花十首
苏轼（宋代）

鲛绡剪碎玉簪轻，檀晕妆成雪月明。
肯伴老人春一醉，悬知欲落更多情。
九日书怀
钟大源（清代）

脱帽清狂让昔曹，难扶病脚试登高。笑拈旧日三钱笔，漫咏今朝五色糕。

薄有杯柈情自适，了无风雨兴原豪。遥知衡岳峰头客，望远思乡一倍劳。
宫词一百首
岳珂（宋代）

寿星频见大河清，宫殿金芝产九茎。
乐府词臣初应制，敕催院使按新声。
送赵子固吏部帅合肥
楼钥（宋代）

少年文价重神京，游宦还闻政有声。
南省但推韩吏部，北方犹问赵先生。
人传殿上三千牍，上喜胸中十万兵。
暂辍望郎分帅阃，淮南草木更知名。
偈颂三十六首
释如珙（宋代）

明暗色空，不曾碍人。
一念周沙界，日用万般通。
湛然常寂寂，常转自家风。
送刘通判进香毕还任
彭华（明代）

鼎湖龙去未移时，千里名香手自持。松柏路瞻云五色，蓬莱宫睹日重熙。

感时极欲酬明圣，还郡何曾惜别离。独有竹林风月夜，不堪回首重相思。
答陈五进士遗山水枕屏
梅尧臣（宋代）

妙画能成趣，溪山迥得君。
渔舟长映浦，岩树半藏云。
征雁无时没，横桥有处分。
数峰来枕席，曾不愧移文。
塞上曲
周朴（唐代）

一阵风来一阵砂，有人行处没人家。

黄河九曲冰先合，紫塞三春不见花。
偈颂一百零二首
释绍昙（宋代）

鸩鸟毛，蛊毒水。
毒不伤人，何妨服饵。
只有这些儿，含毒喷泉人，
深入骨髓。三世诸佛畏之如兔见苍鹰，
历代祖师远之如龙怖鑫翅。唯有活衲僧，
嗜之如鼎味，粉骨碎身犹未已。
贪他底，著他底。
佛也如何救得你。
送冯 其三
周紫芝（宋代）

黄云朔雪马凌兢，去踏河边六尺冰。博望封侯君亦喜，归来洗眼看飞腾。
杂咏八首上礼部李侍郎·旧井
刘长卿（唐代）

旧井依旧城，寒水深洞彻。下看百馀尺，一镜光不灭。
素绠久未垂，清凉尚含洁。岂能无汲引，长讶君恩绝。
天津桥东旬宴得歌字韵
张九龄（唐代）

清洛象天河，东流形胜多。朝来逢宴喜，春尽却妍和。

泉鲔欢时跃，林莺醉里歌。赐恩频若此，为乐奈人何。
峡中歌
孙应时（宋代）

峡中翠壁何峥嵘，排空百雉如层城。
重楼复道明丹青，神剜鬼层斧鉴精。
呀然裂入兀不崩，飞流罅出悬珠璎。
旌旆夹道缤逢迎，霜锋雪锷立万兵。
奇峰十二剑削成，真膺等好不可评。
天柱拔立千仞擎，团团石骨蒙玉冰。
傍有岩穴半开扃，飞仙之宅凝神清。
虾蟆下饮腹不盈，背负阴壑深窈冥。
金碧满洞层云生，泓泉泠泠琴筑鸣。
林端黄牛老不耕，滩回白日随人行。
石马只耳梦偶灵，神祠箫鼓何铿铿。
江流万古郁不平，四时雷霆风雹声。
天垂匹练相回萦，日月避隐韬光明，
朝云暮雨犬吠晴。山腹人家真画屏，
亦有竹阁连松亭。褰裳可登呼可应，
但愁蛮语无由听。我来泝峡才几程，
所见如许心骨惊。阳台滟澦次第经，
磨砺笔锋吾敌勍。
九日舟次吴桥过顾生楼船夜酌即席赋
胡应麟（明代）

古道垂杨映绿莎，中流横吹咽清波。黄花九日淩霜发，白苧三秋并雪歌。

朔气乍传金柝冷，秋光遥坠玉绳多。朱门岂必非同调，大有才人挟瑟过。
送王仲彝制机宰浏阳
戴复古（宋代）

浏阳谁谓小，桑柘万家春。
远宦逢知己，推心在惠民。
速宜还县债，闻早缀朝绅。
说与诸公道，方岩后有人。
【双调】清江引_情夜长四壁
钟嗣成（元代）

情
夜长四壁人静悄，强把屏山靠。口路楚云深，有梦无著落，俏靠灵险些儿干送了。
夜长怎生得睡着，万感萦怀抱。伴人瘦影儿，惟有孤灯照，长吁气一声吹灭了。
昨先话儿说甚底，今日都翻悔。直恁铁心肠，不管人瞧神，下场头送了我都是你。
思贤堂
苏辙（宋代）

杨公守临汝，俯仰八十载。
推迁城市非，散落篇章在。
外物固难必，清名竟安赖。
孤亭右洲渚，斜日到冠佩。
飞翔栋宇回，滉荡波流对。
稍存楸梧高，大剪菰蒲秽。
遗编访诸子，翠石补前废。
吏民亦潸然，未替甘棠爱。
嘉兴许明府
方干（唐代）

檇李转闻风教好，重门夜不上重关。腰悬墨绶三年外，

身去青云一步间。勤苦字人酬帝力，从容对客问家山。

升沈路别情犹在，不忘乡中旧往还。
陪幸临渭亭遇雪应制
李乂（唐代）

青阳御紫微，白雪下彤闱。浃壤流天霈，绵区洒帝辉。

水如银度烛，云似玉披衣。为得因风起，还来就日飞。
故司徒兼侍中赠太傅北平王挽词
权德舆（唐代）

授律勋庸盛，居中鼎鼐和。佐时调四气，尽力净三河。

忽访天京兆，空传汉伏波。今朝麟阁上，偏轸圣情多。
句
辛弃疾（宋代）

身为参禅老，家因赴诏贫。
梅雪图戏陈廷璧
沈周（明代）

梅雪翁，清而穷，名阶利窟谁与翁作引，书林翰苑自许翁相通。

硬黄搰，拓盘鼓，雪茧习习摹尊钟。老年好古心独少，墨乌衫袖犹儿童。

自言书法即画法，虽不能画颇知其理同。邕分斯篆数投我，聊博纸上青芙蓉。

得之欣然便卷去，不待题识疾走飞秋蓬。正如意不在酒，在乎山水中，风流欲拟欧阳公。

今朝雪落号北风，冻指屈缩为蛰虫。翁来彊要图所号，趁此梅清雪淡天为容。

传神正须及此际，吹火烘砚松枝红。亦云要诗写雪空，长句扫破寒云重。

笑翁爱诗真怪事，无乃齐人知瑟工。兴来为翁放手作，珠光玉色开深冬。

图成诗就雪未霁，西湖剡曲略见依微踪。我不知翁在画、翁在诗，诗中画中亦各有此翁。

请翁请翁归去问梅雪，我诗与画谁雌雄。
柳梢青
吕胜己（宋代）

叶下云行，亭皋风静，凉雨丝丝。断雁孤鸣，寒蛩相应，寂寂书帏。

蒲团纸帐兰台。梦不到、邯郸便回。蚁穴荣华，人间功业，都恼人怀。
踏莎行·碧海无波
晏殊（宋代）

碧海无波，瑶台有路。思量便合双飞去。当时轻别意中人，山长水远知何处。
绮席凝尘，香闺掩雾。红笺小字凭谁附。高楼目尽欲黄昏，梧桐叶上萧萧雨。
有送大本渊明菊者成长句
钱时（宋代）

丹叶萧萧秋萧萧，有人来献渊明菊。
渊明千古自高风，岁岁寒花照空谷。
金钿圆簇玉葳蕤，怳然彭泽归来时。
归来可是知几早，不肯为米归犹迟。
老夫家住深山裹，彭泽知字在何许。
本不曾出不须归，冷面相看但欢喜。
况此妙绝难可名，不识何者为渊明。
与客绕花行复坐，一声幽鸟花前过。
送丘为落第归江东
王维（唐代）

怜君不得意，况复柳条春。
为客黄金尽，还家白发新。
五湖三亩宅，万里一归人。
知祢不能荐，羞为献纳臣。
广州
陶弼（宋代）

石门见月随潮早，洸口闻猿上峡迟。
新酒满篘蛮妪店，古碑当道海神祠。
署中苦雨留李太守
李良柱（明代）

海立鼋鼍出，同云六月寒。蚁封何日启，鹳井不时看。

五马冲泥至，双尊把袂欢。雨工亦太横，行路总嗟难。
赠隐者
刘沧（唐代）

何时止此幽栖处，独掩衡门长绿苔。临水静闻灵鹤语，

隔原时有至人来。五湖仙岛几年别，九转药炉深夜开。

谁识无机养真性，醉眠松石枕空杯。
赠寥元饰 其一
释慧空（宋代）

十日中林足音绝，陈云不飞天欲雪。剪剪溪风忽转霜，天工似与游人设。

蹇驴风帽溪上来，眼明一二僧窗开。地炉夜话月入屋，竹径朝行山放梅。

公家秦溪富山水，碧瓦朱甍空翠里。还家开取虎头岩，会见丹霞访居士。
岁寒亭
刘安上（宋代）

兹亭予所作，再到异畴昔。江梅老半枯，桧柏春逾碧。

易名为岁寒，表此苍翠色。森然一径幽，步屧时取适。
偈颂一百零二首 其七十一
释绍昙（宋代）

生诸冯，御飞龙。升平寰宇，舜日尧风。林下野人思报德，只凭拄杖为流通。

云卧难逃至化中。
尝白酒用糜韵
洪炎（宋代）

竹叶榴花久擅场，一尊云液胜椒浆。人惟任达常中圣，药自消忧不作狂。

满泛冰瓷无别色，错斟瓶水有真香。祇应剩酝逡巡酒，始耐仙山日月长。
送康驿丞还庐陵
史鉴（明代）

握手独相送，君行我自归。风波千里远，烟树一村微。

地胜金鱼近，江清白鹭飞。鸰原应在念，回首思依依。
九日和子乾登高韵
黎民表（明代）

锦树团圆风满林，凭高多难易沾襟。石门返照千家尽，磴道盘云九曲深。

坐阅岁时伤短鬓，望连烽戍折遐心。苍厓羡尔题诗处，山月随人下鹤岑。
恩义操 其二
陈元光（唐代）

岭海物产知君臣，黑鲤朝北葵向曛。岭海物产知慈仁，寒獭祭鱼乌哺亲。

吴起学曾斯学荀，欺君害民丧不奔。禄养生成忘义恩，不如鸡犬司门晨。
君子阳阳
佚名（先秦）

君子阳阳，左执簧，右招我由房，其乐只且！
君子陶陶，左执翿，右招我由敖，其乐只且！
县圃十绝和朱待制
薛抗（宋代）

讼牒如蜂房，未易谈笑理。
却思买扁舟，归钓荆溪水。
石钧父之官火井乞诗赠行
李流谦（宋代）

君家嶙峋两冰柱，黄尘涨天不敢污。
阿云醉卧呼不譍，断碑零落荒阡雨。
君今去作火井县，山中婴儿待慈母。
前日一旱不堪说，危喘仅存无半缕。
祝君到官百不问，置酒先须酌田父。
从来和气致丰年，一笑能令粟盈庾。
我方投犁学为吏，人言未可纸上语。
今人古人岂相远，力行所知心自许。
惟君可闻我可言，明日一尊黄鹄举。
昔游诗 其十四
姜夔（宋代）

雪霁下扬了，闲望江上山。
山山如白玉，日照金孱颜。
是时江水净，影落清镜寒。
潮催庾信老，云送佛狸还。
万古感心事，惆怅垂杨湾。
失调名
佚名（宋代）

尽啜情一饱，泪珠弹子重搵，背人睡也。
五十自寿集唐五十首 其四十二
瞿士雅（清代）

何门不可曳长裾，不学冯谖待食鱼。庭有菊花尊有酒，窗前流食枕前书。

英风豪气今何在，啸志歌怀亦自如。渐老渐谙閒气味，日长鼓腹爱吾庐。
马头渡
董嗣杲（宋代）

几回问渡野阴浓，趁早相呼舣短篷。
千里晚沈鸿翼信，片帆凉短马头风。
官坊酒浊秋旗破，客店人荒晚釜空。
量取异乡愁几斛，只须倾泻锦囊中。
偈三首
释祖珠（宋代）

玉露垂青草，金凤动白蘋。
一声寒雁叫，唤起未惶人。
论语绝句 其五十
张九成（宋代）

曾点尝闻鼓瑟希，仲由于此亦奚为。二人风味还应别，不是知音必不知。
偈二十七首
释守净（宋代）

堂前露柱久怀胎，长下婴儿颇俊哉。
未解语言先作赋，一操直取状元来。
夜过五牧
杨万里（宋代）

船头更鼓打两声，如何未到常州城。
道旁火炬如昼明，道上牵夫如蚁行。
今宵到得荆溪馆，我欲眠时夜还短。
明朝拥被窥舡窗，百尺柳条垂两岸。
酒泉子
曹勋（宋代）

惨惨西风。人与两州俱不见，一江残照落霞红。舻声中。

汀花萍草六朝空。人向赏心增远恨，闲云犹绕建康宫。古今同。
次韵张提刑送行六绝
洪咨夔（宋代）

扁舟触热下涪忠，肩耸无人肯拍洪。
诗送凉风天外至，鱼龙起舞浪化中。
暮秋杂兴 其二
连文凤（宋代）

自怜今老大，空忆旧欢娱。翻覆看时事，艰危涉世途。

客身湘浦雁，归梦越乡鲈。安得神仙术，行藏寄一壶。
雪中四诗 其四
赵蕃（宋代）

疫疠潜攘却，埃氛一洗苏。相看即阳复，何必待傩驱。

未暇议薪水，且同歌裤襦。有年如再得，卒岁可无虞。
荆江渔父竹枝词九首和夔师□侍郎韵为荆师范
项安世（宋代）

五曲渔村寿乐多，随大随小声和和。
蜻蜒蛱蝶浅深舞，燕子莺儿长短歌。
禅人写真求赞 其二十二
释正觉（宋代）

不是恁么形像，刚地起模画样。从来万法同根，究竟虚空等量。

可中二浙说禅，分外三河口强。深藏那里也烟蓑卧云，大用现前也风舟驾浪。
宿囊山寺 其一
王十朋（宋代）

荔子枝中古道场，石门有路探悬囊。匆匆不著游山屐，只办嵩呼一瓣香。
种兰花
赵时伐（宋代）

深林瘦径傲朝昏，牙发消疏气骨存。
九畹谁移炎海角，半庭新补冷云痕。
圃翁认叶非漳种，墨客知花是楚魏。
从此国香春不断，光风满地长儿孙。
夙驾迈皇邑 其二
祝允明（明代）

夙驾迈皇邑，公去我心悲。京吴期月程，父母何时归。

所虑大君留，吾侪将畴依。贤人在高位，庶绩用咸熙。

子产往作相，嗣之来者谁。大君一内外，留遣皆贤才。
调笑令
洪适（宋代）

渔父饮时花作荫。羹鱼煮蟹无它品。世代太平除酒禁。渔父饮。绿蓑藉地胜如锦。渔父醉时收钓饵。鱼梁晒翅闲乌鬼。白浪撼船眠不起。渔父醉。滩声无尽清双耳。
渔父醒时清夜永。澄澜过尽征鸿影。略略风来敧舴艋。渔父醒。月高露下衣裳冷。渔父笑时莺未老。提鱼入市归来早。一叶浮家生计了。渔父笑。笑中起舞渔家傲。
皇太子生辰诗三首
马廷鸾（宋代）

苍龙见天东，房驷拱辰北。
煌煌心星前，炳炳天王侧。
休符协乾文，正阳毓紫极。
铜楼蔼祥光，玉卮奉愉色。
叹声沸笙鸾，寿龄指箕翼。
何以祝元良，勉哉崇明德。
学问日就将，福禄时万亿。
永侍帝宸尊，重晕照四国。
寄题李东老渊乎斋
朱熹（宋代）

东老幽栖地，渊乎亦妙哉。空山无客到，流水有花开。

句律今谁敌，诗仙旧所陪。朱弦悄馀韵，绮席澹浮埃。

竟日门多掩，长沙岁一来。端能负猿鹤，归计莫徘徊。
诗一首
王禹称（宋代）

兰清时雨和甘棠，石壁洄澜映塔光。陆羽茶泉金鼎冷，右军墨塔兔毫香。

龙潭彻底明秋月，凤顶当空背夕阳。乘得绿杨春晓兴，玉台井畔泛霞觞。
竹鹤窥棋雪字韵
陆文圭（元代）

秦马投鞭江可竭，别墅从容谋已决。
兰陛小儿呼与棋，敌手不已平时劣。
青罔鹤咏走先声，捷书上状屐齿折。
局中胜负俄今古，身后功名谩豪杰。
何如山中静相对，风度幽篁韵清绝。
林深有客遇神机，柯烂无人傅妙诀。
白头老姥独解事，化作仙禽欲饶舌。
石枰落子忽惊飞，五月骊山啄残雪。
和致一韵
金俊明（明代）

若木宁忘拂，羲和底易倾。百年如此日，孤抱欲谁明。

野暮愁风色，湖寒断雁声。可堪良友共，衰老慰吾情。
首阳行
张祜（唐代）

首阳山下路，孤竹节长存。为问无心草，如何庇本根。
过汉洛阳故城
宋庠（宋代）

汉家遗堵满山川，六里东西遂渺然。
寒日似愁圭影地，秋风真渺黍离天。
五株杏发陵无邑，一项茅荒井失田。
更欢道边多弃骨，可能犹为直如弦。
浪淘沙·翠幕绮筵张
晏几道（宋代）

翠幕绮筵张，淑景难忘。
阳关声巧绕雕梁。
美酒十分谁与共，玉指持觞。
晓枕梦高唐，略话衷肠。
小山池院竹风凉。
明夜月圆帘四卷，今夜思量。
明河篇
宋之问（唐代）

八月凉风天气晶，万里无云河汉明。昏见南楼清且浅，晓落西山纵复横。

洛阳城阙天中起，长河夜夜千门里。复道连甍共蔽亏，画堂琼户特相宜。

云母帐前初泛滥，水精帘外转逶迤。倬彼昭回如练白，复出东城接南陌。

南陌征人去不归，谁家今夜捣寒衣。鸳鸯机上疏萤度，乌鹊桥边一雁飞。

雁飞萤度愁难歇，坐见明河渐微没。已能舒卷任浮云，不惜光辉让流月。

明河可望不可亲，愿得乘槎一问津。更将织女支机石，还访成都卖卜人。
送武冈法曹江叔文
史弥宁（宋代）

赪乌喷晓金溶溶，入檐涨帽梅花风。
寒香唤我度篱落，蹋破藓碧巡芳丛。
弥襟清兴不可柰，瓮云渴想佳人同。
长须急走喘且汗，曰有重客过匆匆。
撑犁颇亦眷岑绝，跫音满尉逃虚空。
出门一粲辄倾盖，岩电烂烂惊王戎。
长笺衔袖照屋壁，明珠大贝来龙宫。
建安昔者富奇士，迄今代有文章公。
儿童惯见此客否，气象盍求古人中。
翻思槐市出处异，一官何幸俱湘东。
夜阑秉烛浮大白，款接软语春怡融，
公车荐墨行蜚动，腾身隐去陪鸳鸿。
得时要不负所学，鼎鼎事业摩苍穹。
平生琢句肯浪与，持此饯别今文通。
北京八咏 其三 太液晴波
王洪（明代）

仙沼天开近帝闱，碧漪千顷漾晴辉。春涵树色浮金阙，暖泛花香映紫微。

神鲤遥从银汉跃，水禽长带彩云飞。百川喜逐恩波远，万派朝宗向此归。
题平远轩呈竹溪玉堂
刘翼（宋代）

溪堂辟小轩，此景绝可爱。蔡松道东边，千载典刑在。

高低万顷田，面势溪向背。生绡一幅宽，晴雨不尽态。

中有谪仙人，来寻莘野耒。畎亩虽不忘，知进不如退。

乾坤入醉眼，风月出吟喙。我非人境游，亭在人境内。

心平水不波，见远山无碍。时携琰石游，间以刘白辈。

仆忝老诸生，来扣佛三昧。
提宫工部兄携家见过辄成律诗二首上呈 其二
葛胜仲（宋代）

相逢虽幸慰暌离，忧患仍年触境悲。琴与俱亡念同气，缶犹难境怆齐眉。

筋驽肉缓奔名懒，意广才疏见事迟。只待归资堪问舍，一封投劾去追随。
初春三绝 其三
吕陶（宋代）

穷山幽谷几重深，一树东风散积阴。从此薄冰尤慎履，世途平日已寒心。
对雪寄荆幕知己
齐己（唐代）

猛势微开万里清，月中看似日中明。此时鸥鹭无人见，

何处关山有客行。郢唱转高谁敢和，巴歌相顾自销声。

江斋卷箔含毫久，应想梁王礼不经。
閒坐口谣
张玉娘（宋代）

独坐看花枝，无言双泪垂。痴婢不知意，问我心恨谁。
早春书事
薛能（唐代）

百蛮降伏委三秦，锦里风回岁已新。渠滥水泉花巷湿，

日销冰雪柳营春。何年道胜苏群物，尽室天涯是旅人。

焚却蜀书宜不读，武侯无可律余身。
同信道晚登古原
陈与义（宋代）

幽怀忽牢落，起望登古原。
微吹度修竹，半林白翻翻。
日暮纷物态，山空销客魂。
惜无一樽酒，与子醉中言。
食枣有感二首 其一
岳珂（宋代）

百果随时效岁功，枣槃亦复荐年丰。柔柯低带随风绿，纂实骈随映日红。

闻说桃梨堪絜大，颇怀齐鲁久为戎。忧时把玩还惊叹，莫咏豳风咏北风。
钓龙台歌，和梁先生子嘉
洪繻（清代）

钓龙台，高崱屴，千年故址潮千尺。钓龙台前海水深，钓龙台后风云黑。

于今不见闽王来，犹见闽王钓时台。台对荒祠自今古，台成浮世如尘埃。

闽越王去不复返，海水东流不复转。钓纶下水海水高，长绳系日白日晚。

争道当时禹迹遥，会稽禹穴今岧峣。越国犹馀防风骨，闽山不到神禹轺。

往事迁流思帝子，骑龙、豢龙龙可使。禹王胼胝不到斯，禹王苗裔王于此。

粪除足补神禹功，披荆拔棘东海东。南台山下钓矶石，钓起禹时挟舟龙。

于今海水复扬尘，海中疑有蛟鳞鳞。安得钓台沈一饵，钓断螈螭安八闽！

闽越王是屠龙手，惜哉事汉心不久！夜郎自大轻辟胡，终被汉禽作龙屠。

后有负汉王心粗，请视王台血模糊！
戏咏书案上江梅水仙
喻良能（宋代）

偷将行雨瑶姬佩，招得凌波仙子魂。
幽韵清香两奇绝，小窗斜月伴黄昏。
木兰花慢 为乐府杨氏晓莺春赋，次海粟学士
张可久（元代）

爱金衣公子，偏占得，绿杨堤。喜蔼蔼韶光，熹熹曙色，恰恰娇啼。惊飞。踏翻花影，曳残声、犹在画楼西。仙客词添琴谱，佳人梦断罗帏。庞眉。退叟命新题。雅宇重名姬。笑银蝶交关，青鸾相对，紫燕双栖。凄迷。暮年□□，向阴阴、夏木听黄鹂。何必五更杜宇，张生已自言归。
送陈知县
黄裳（宋代）

握手州东花闹时，泻酒胸中如漏卮。各无官守竟信意，坐间只漏春相随。

十年暌远何所得，但悟世情能守一。昨日小轩君不游，荷叶雨声池上秋。

明珠得丧百万斛，何虑炎蒸金欲流。一樽独对清都梦，可怜幽思无人共。

今日闻君马已西，不觉毫端得诗讽。汝阳县长多清风，壶中漏客当相送。
重九次韵答真定李密学
韩琦（宋代）

琴瑟烦更化，椒兰喜望邻。致仪惭蚁酬，申好忝莩亲。

惜此登高节，难偕逐胜宾。遥知潭上酌，多少插花人。
欧阳拾遗读书堂
项安世（宋代）

兹行览得失，抚已动竞愧。
暮景尚可鞭，毋使寸阴弃。
春晚杂兴四首 其四
方一夔（宋代）

欲逐芳菲寄病身，莺花不管老年人。幽寻但见肥牛地，胜赏难年骏马尘。

薄酒似饧聊取醉，青梅如豆正尝新。清欢未足还休去，日落汀洲又暮春。
武陵春·心乐澄澄时静应
王吉昌（元代）

心乐澄澄时静应，阴里媾阳精。飒飒和风海底生。六腑九宫盈。一气混挑罡斗转，天谷至神迎。虑念俱无净德成。咫尺傲鹏程。
和李相国
许浑（唐代）

巨实珍吴果，驯雏重越禽。摘来渔浦上，携在兔园阴。

霜合凝丹颊，风披敛素襟。刀分琼液散，笼簌雪华深。

虎帐斋中设，龙楼洛下吟。含消兼受彩，应贵冢卿心。
黄嗣深尚书自临川省其兄嗣文户部于宜春用元明鲁直唱题李生墨竹梅
曾几（宋代）

纷纷画手调红绿，好以桃花配丛竹。岂无短纸作江梅，雪里溪边太幽独。

李侯胸中有佳处，研滴松煤聊寓目。与梅择对无可人，分付此君真不俗。

淡烟小雨空濛地，何得月明疏影足。始知璀璨出斜枝，诗画古来真一族。
为彭蠡湖
黄杞（宋代）

客子扁舟故里还，烟收雨霁出芦湾。
浮天浴日重湖水，镇浪回风四望山。
远树离离飞鸟外，征帆点点断云间。
渔翁活计一篷底，爱汝白鸥相似闲。
题金州西园九首 石庭
姚合（唐代）

布石满山庭，磷磷洁还清。幽人常履此，月下屐齿鸣。

药草枝叶动，似向山中生。
途中送权三兄弟（一作送权骅）
皇甫冉（唐代）

淮海风涛起，江关忧思长。同悲鹊绕树，独作雁随阳。

山晚云初雪，汀寒月照霜。由来濯缨处，渔父爱沧浪。
用坡仙郁孤台韵送郑绣使还朝
曾由基（宋代）

人人羡登仙，去作上界游。
谁知世蒙恩，公其晦叔流。
众芳正回春，一叶偶似秋。
灵修岂数化，宿莽休槛洲。
却怜贪荣人，前后几蜃楼。
策今陈洛阳，疏楼肯沧州。
阊阖浮云开，台阁清风留。
所期共推庆历车。可复偏重元佑舟。
再赋
洪适（宋代）

向来胡马远跳梁，奔命纷纷不一邦。景物何期新斸壑，梦魂犹自怯防江。

看山小隐红莲幕，批敕须临青琐窗。无事肯来文字饮，为将红酒倒鹅缸。
泊舟叫岩入法林院访洪驹父留题
赵蕃（宋代）

溪边遵微径，林下陟荒级。
逢僧衣蓝缕，对面日曛黑。
堂空若无人，岩浅仅容席。
流传昔闻诗，求访今罔获。
武平十二峰
孙璋（唐代）

苍峰十二碧岩隈，岂是飞从海上来？
灵境莫将巫峡比，但令云雨下阳台。
白蚬江阻风夜宿江口兼怀徐贲
姚道衍（明代）

颠风江渡难，停穞依茭葑。
涛烟翳暝光，滩月侵寒梦。
渔归候火明，凫眠忌芦动。
遇险更思君，陡觉离愁重。
孤根白葵
庞嵩（明代）

生来托孤根，滋培得深护。朱夏花殷红，尔独守贞素。

逢时试一开，沾沾雨和露。晓晴朝暾披，夜月流光布。

清阴能几何，停停矢自固。本无摘实功，而岂争妍妒。

移根且归来，植向空齐路。观生生不穷，趋庭步亦步。

旧时冰雪肌，犹向苍根吐。喜尔瘦且癯，不为缁尘污。

扬州鹤本无，大嚼谁能副。酌水一劝之，清风时自度。

清白如可传，姚魏宁荣慕。
寄题朱元晦武夷精舍
陆游（宋代）

蝉蜕岩间果是无？世人妄想可怜渠。
有方为子换凡骨，来读晦庵新著书。
桂树篇
区怀瑞（明代）

仙人种桂麒麟巅，下枝挂彩霓，上枝摩苍天。蟠根丹砂床，濯影玉乳泉。

常鸟不敢托，但见威凤将雏，群飞而回旋。方瞳碧眼者谁子，羽衣跨凤来蹁跹。

醉乡日月无改易，安知弱水为桑田。八树辨罗浮，双珠荫炎洲。

阙中芬馥垂花实，孕著玉兔东西流。桂宫系籍自长生，肯与松柏论春秋。

大儿张子房，小儿李邺侯。俱为帝王师，百岁人间游。

竹帛勋名非渺小，寸田尺宅即昆丘。婆娑寄傲意自足，木奴何用问千头。
静安八咏录三 其一 陈桧
钱岳（元代）

上方双桧郁岧峣，不逐祯明玉树凋。云拥鹤巢溟海暗，火枯龙骨艮宫摇。

深根入地应千尺，老干擎天已十朝。夜半木精听说法，昔年亡国恨都消。
乐府杂咏六首。金吾子
陆龟蒙（唐代）

嫁得金吾子，常闻轻薄名。君心如不重，妾腰徒自轻。
访陈校理
谢晋（明代）

家住青山若个边，白云无路树参天。读书声里萝窗午，风散烹茶一缕烟。
马道士为詹仲明作柳城春色图城门外柳树连堤
陆文圭（元代）

渭城客舍柳烟弈，渔叟桃源去路包。
松竹林中读书处，一图风景属三家。
崔处士
李商隐（唐代）

真人塞其内，夫子入于机。未肯投竿起，惟欢负米归。

雪中东郭履，堂上老莱衣。读遍先贤传，如君事者稀。
骡纲图
宋无（元代）

剑阁清尘犯属车，纲骡驮得荔支无。却嫌画史才情少，不作承平舞马图。
山居二首 其二
姜特立（宋代）

吾虽享厚禄，自是一书生。炙背随日车，嘘酒依瓶笙。

教儿读古书，课仆莳春荣。野意自足乐，澹然违世情。
沁园春·且说罗浮
葛长庚（宋代）

且说罗浮，自从石洞，水帘以还。是向时景泰，初来卓锡，旧家勾漏，曾此修丹。药院空存，铁桥如故，上更有朱仙朝斗坛。飞云顶，在石桥高处，杳霭之间。山前。拾得清闲。也分我烟霞数亩宽。自竹桥人去，青莲馥郁，柴门闭了，绿柳回环。白酒初篘，清风徐至，有桃李时新飣几盘。仙家好，这许多快活，做甚时官。
享太庙乐章。大成舞
魏徵（唐代）

周穆王季，晋美帝文。明明盛德，穆穆齐芬。

藏用四履，屈道参分。铿锵钟石，载纪鸿勋。
临江仙 沪上与子封同居作
沈曾植（清代）

倦客池塘残梦在，秋声不是春声。小屏风上数行程。

三危玄趾，关塞不分明。

楼阁平芜天远近，长宵圆月孤清。夜阑珍重短檠灯。

对床病叟，攲枕话平生。
送王炎弼赴山阳守以兵卫森画戟宴寝凝清香为
曾协（宋代）

复旦风云合，丹心日月明。
江神回朗照，霁色向来清。
题施纸被蔡宣义所藏孙太守褒谕帖
叶适（宋代）

乞子齁齁暖冻躯，押衙得得奉亲书。
孙公已云蔡公死，近日乡人叹不如。
苏轼海棠诗卷
鲜于枢（元代）

江城地瘴蕃草木，只有名花苦幽独。
嫣然一笑竹篱间，桃李漫山总粗俗。
也知造物有深意，故遣佳人在空谷。
自然富贵出天姿，不待金盘荐华屋。
朱唇得酒晕生脸，翠袖卷纱红映肉。
林深雾暗晓光迟，日暖风轻春睡足。
雨中有泪亦凄怆，月下无人更清淑。
先生食饱无一事，散步逍遥自扪腹。
不问人家与僧舍，拄杖敲门看修竹。
忽逢绝艳照衰朽，叹息无言揩病目。
陋邦何处得此花，无乃好事移西蜀。
寸根千里不易到，衔子飞来定鸿鹄。
天涯流落俱可念，为饮一尊歌此曲。
明朝酒醒还独来，雪落纷纷那忍触。
燕山亭·风雨无情
佚名（宋代）

风雨无情，红药吐时，下得恹恹摧挫。云艳卷凉，旋汲银屏，收拾二三千朵。长日留伊，要把酒、不教放过。无那。越放纵香心，越盘来大。特地点检笙歌，先要吹个、六么曲破。总是少年，负却才名，佳客共伊围坐。粉薄香浓，为笑多、不肯梳裹。知麽。须醉倒、今宵伴我。
自益昌为武兴之行
孙应时（宋代）

独客行愈远，此儿真自痴。
江流浩呼汹，栈路凛欹危。
好鸟迎人处，凉风拂面时。
山头破茅驿，索笔又题诗。
陌上桑
赵文（宋代）

采采陌上桑，采之不盈筐。
云何不盈筐，欢子在中肠。
车马从何来，云是大国王。
呼妾欲共载，恐惕涕沾裳。
君民分固严，敢乱夫妇网。
有罪姜当诛，宁当荐匡床。
夫君即我天，岂必侍中郎。
再拜前致词，蚕饥采桑忙。
王其早还宫，宫中多艳妆。
游山呈通判承议写寄参寥师
苏轼（宋代）

煌煌世冑馀，夫子非碌碌。由来有诗书，所以能绝俗。

得官本河朔，瓜期未易促。扁舟下南来，逸驾追鸣鹄。

遇胜即徜徉，风餐兼露宿。嗟余偶倾盖，一笑外羁束。

杖策每过从，相携访山谷。东风披鲜云，绣错出林麓。

松门有时尽，幽景无断续。崖转闻钟声，林疏见华屋。

衔山馀落景，归迹犹踯躅。谁云邺下欢，往事不可复。

吾曹二三子，取乐亦云足。愿公寄新诗，一一能见录。

船头行北归，囊橐有美玉。尘埃京洛人，亦与洗心目。
送朱庆馀（一作广陵道逢方干）
周贺（唐代）

野客行无定，全家在浦东。寄眠僧阁静，赠别橐金空。

旧里千山隔，归舟百计同。药资如有分，相约老吴中。
富阳道中
苏轼（宋代）

清晨振衣起，起步方池侧。
徘徊俯丹楹，到影见攲仄。
不识陶靖节，定非风尘格。
遥怀谢灵运，本自林泉客。
予生忽世事，不以形为役。
顾彼冕弁人，冕弁非予适。
悲歌
刘辩（两汉）

天道易兮我何艰。弃万乘兮退守蕃。逆臣见迫兮命不延。逝将去汝兮适幽玄。
寄湘中诸友
齐己（唐代）

碧云诸友尽黄眸，石点花飞更说无。岚翠湿衣松接院，

芙蓉薰面寺临湖。沃洲高卧心何僻，匡社长禅兴亦孤。

争似楚王文物国，金镳紫绶让前途。
送武安同福安柩归西江
金幼孜（明代）

弟兄幸同返，相送在东城。不尽生前意，难胜死后情。

天涯归柩远，万里一舟轻。回首金台上，吞声泪若倾。
一字至七字诗。书（同王起诸公送白居易分司东都作）
范尧佐（唐代）

书。凭雁，寄鱼。出王屋，入匡庐。文生益智，

道著清虚。葛洪一万卷，惠子五车馀。银钩屈曲索靖，

题桥司马相如。别后莫暌千里信，数封缄送到闲居。
山鹭鸶
方回（元代）

行行万山顶，无复大陂池。
小磵清且驶，时见白鹭鸶。
有鱼必不大，何况亦无之。
联拳一弧影，尽日沙边窥。
七泽足鲜食，曷不往彼为。
公子以臆对，羽族幸产兹。
腹肠能几何，少许可无饥。
井鲋尚不顾，王鲔安所思。
鸬鹚善攫捕，扼吭富渔师。
虽贪亦不饱，孰若廉自持。
题柏氏壁二首
陈造（宋代）

客里春光似许忙，还家馀几酒边狂。
酴釄芍药芳期在，不同芜菁满意黄。
庚寅立春日移居草堂新宅即事成诗二律 其二
方仁渊（清代）

蒋径陶篱次第开，春光今日草堂来。先携书剑安吟榻，漫拭瓶樽插野梅。

下士不妨随俗隐，高轩多半谪仙才。一尊好遂升平乐，更鼓街头莫浪摧。
句
晏殊（宋代）

一年为客未归去，笑杀城东桃李花。
童二树画梅歌
邵大业（清代）

先生画梅如画龙，头角鳞爪森玲珑。千枝万枝一气下，奔走雷电驱长风。

先画大干如截铁，细柯旋出摇青铜。冻皴堆作盘错势，拳曲臃肿骄苍松。

攘臂奋腕绕席走，笔欲落纸神飞空。须臾云气满四角，淋漓乱点寒花丛。

澹者欲傍竹篱径，艳者忽近珠帘栊。繁英粲粲俨列屋，孤蕊脉脉嗟离宫。

就中五出未全出，将开不开春冲融。踔厉奋发初挂敌，卒收险怪归中庸。

一时观者齐叫绝，彭门刺史心则忡。忆昔曾作吴下守，讨春直到东圌东。

元墓石壁十里许，疏罗密织交纤浓。瞥眼一别十六载，索笑但有清梦通。

间亭更忆林处士，俗骨欲换知无从。晴窗喜见大泼墨，置身如在孤山峰。

始知先生有真宰，澹香清影常在胸。画梅画骨兼画气，破万卷入青蒙茸。

张之高堂日坐卧，纵有庚尘乌能攻。只恐破壁欲飞去，模糊雪海香濛濛。
偈
释齐岳（宋代）

旋收黄叶烧青烟，竹榻和衣斗夜眠。
粥后放参三下鼓，孰能更话祖师禅。
游枋口
郑辕（唐代）

薜荔生空山，幽姿媚苔壁。根封石燕泥，花似乳窦滴。

灵均没已久，荣落谁人惜。
洞庭守雪
陶之典（清代）

十年湖梦隔，忽向湖中舣。洞庭雪耶非，峨眉幻为水。

水落云势张，沙翻空气委。一夜湖雪平，寒光无起止。

茫茫十二螺，疑被同云徙。吹我高寒心，浩入湖波瀰。

夜色一气中，舟呼素烟里。独寤洞庭澜，孤怀向元始。
虞美人
蔡伸（宋代）

飞梁石径关山路。惨淡秋容暮。一行新雁破寒空。肠断碧云千里、水溶溶。

鸾衾欲展谁堪共。帘幕霜华重。鸭炉香尽锦屏中。幽梦今宵何许、与君同。
晓雨枕上有作
邹浩（宋代）

震霆几日动天阍，河汉朝来竟一翻。顿觉炎歊辞枕簟，只应爽气满乾坤。

鸡窗岂但开千卷，云稼悬知亘九原。北事平生最关虑，从今得意遂忘言。
逍遥堂
张方平（宋代）

真乐不违俗，红尘自满城。捲帘寒日暖，高枕暑风清。

世累离忧患，天和得性情。五时依约合，多谢白云生。
春日登莫氏溪山清兴楼
邵宝（明代）

笑惊四纪再登楼，画里青山亦白头。况我在朝还在野，似渠宜夏复宜秋。

漏春梅柳原应蚤，负郭林塘本自幽。愿与主人同寿域，一年一话海添筹。
感兴
洪朋（宋代）

十顷琉瓈下赤日，旦日飙台排云出。金宫银阙远杳冥，琼树瑶林近蒙密。

右拍洪崖左浮丘，况复绮疏可淹留。未能作意驾仙骥，会须得兴汎虚舟。
秋深村况三首
李开先（明代）

农休事简人多醉，风静秋深虫独喧。
城市自然闲客少，过时不见款柴门。
送祖书记之武昌
释元肇（宋代）

黄鹤楼前旧月明，吴王台上莫秋声。离情只在斜阳里，断柳荒烟写不成。
药洲四首 其一
刘克庄（宋代）

非有干时策，聊为避地图。昔人补勾漏，老子管仙湖。
点绛唇
张元干（宋代）

醉泛吴松，小舟谁怕东风大。旧时经过。曾向垂虹卧。

月淡霜天，时夜空清坐。还知么。满斟高和。只有君知我。
题宝山广严院
释善建（宋代）

垂手红尘古所难，近天尺五启禅关。
玉绳低转檐楹外，宫漏微传几席间。
云响度声何处笛，翠棱当户越州山。
梦回露滴松梢冷，月在三茅万境间。
题韩干画马图
宗衍（元代）

唐朝画马谁第一，韩干妙出曹将军。此图无乃干所作，世上有若真空群。

双瞳精荧两耳立，兰筋束骨皮肉急。何年霹雳起龙池，五花一团云气湿。

当年天子少马骑，远求乌孙诏写之。即今内厩多如此，纵有麒麟画者谁？
山行行歌十首
周文璞（宋代）

道院中间沐发容，施来元自赞皇公。
君能百拜香烟下，不怕丹琼路不通。
杂兴五首 其二
范浚（宋代）

荆枭昔见恶，去楚将巢吴。妖音不知革，吴岂荆人殊。

枭能戒颊舌，勿复轻鸣呼。虽荆亦容尔，何必他邦居。
风入松·乾坤爻变括天心
王吉昌（元代）

乾坤爻变括天心。枢简易浮沉。斡旋升降成甘露，种黄芽、陆地根深。潋滟滋荣金蕊，丹霞照，万神钦。云收天静酒重斟。韵聒耳鸣琴。醺醺酩酊乘风舞，恣神怡、鼓掌歌吟。深入洞天静境，得真乐，写知音。
河边闲游二首并序 其一
温权甫（清代）

登高作赋庆重阳，得句推敲兴意狂。送酒人沾三径露，簪花自意白头霜。

河边游子行偏止，舱内娇娥出又藏。更有一般难画处，美妓拇战伴情郎。
夜坐有感
何梦桂（宋代）

银汉无声玉漏沉，楼高风露入衣襟。
洞龙睡熟云归岫，枝鹊啼干月满林。
瓮里故书前尘梦，匣中孤剑少年心。
征鸿目断阑干角，吹尽参差到夜深。
南山观雪 其二
朱翌（宋代）

南游客上妙高峰，拄杖敲冰袖障风。卷起面前帘看雪，烟鬟浑插玉珑璁。
初冬多景楼寓目
张尚絅（清代）

小阳天气佳，林表如散绮。蹑蹻恣野游，落叶万山紫。

言寻最佳境，北固引屐齿。振衣上层巅，一步一迤逦。

径转登危楼，江光生眼底。遐瞩渺无边，金焦成鼎峙。

渀湃海门潮，突兀瓜步垒。回眸忽异境，龙埂接城雉。

万井生炊烟，人语微茫里。兹楼俯崚嶒，千载思苏米。

凭栏逸兴豪，感慨于焉起。三国枉雄图，六朝余故址。

霸业委榛翳，一一皆可指。万古无端倪，独有寒江水。
百门泉
周百禄（宋代）

光摇暗日动珠盘，泛泛轻风漾碧澜。
俯槛恍然惊醉眼，云天却向镜中看。
归洛道中
陈与义（宋代）

洛阳城边风起沙，征衫岁岁负年华。
归途忽践杨柳影，春事已到芜菁花。
道路无穷几倾毂，牛羊既饱各知家。
人生扰扰成底事，马上哦诗日又斜。
冬日述怀奉呈韦祭酒张左丞兰台名贤
崔日知（唐代）

弱龄好经籍，披卷即怡然。覃精四十载，驰骋数千言。

孔壁采遗篆，周韦考绝编。袁公论剑术，孙子叙兵篇。

鲁史君臣道，姬书日月悬。从师改炎燠，负笈遍山川。

上异西河夏，中非北海玄。光荣拾青紫，名价接通贤。

既重万钟乐，宁思二顷田。长戟同分虎，高冠亚附蝉。

晚怀重虚旷，养志息雕镌。登高惭思拙，匠物谢情妍。

不慕张平子，宁希王仲宣。谁谓登龙日，翻成刻鹄年。

循循劳善诱，轧轧思微牵。琢磨才既竭，钻仰德弥坚。

朽木诚为谕，扪心徒自怜。终期吞鸟梦，振翼上云烟。

赋成先掷地，词高直掞天。更执抠衣礼，仍开函丈筵。

雾披槐市蔼，水静璧池圆。愿逐从风叶，飞舞翰林前。
鱼上冰
王季则（唐代）

北陆收寒尽，东风解冻初。冰消通浅溜，气变跃潜鱼。

应节似知化，扬鬐任所如。浮沉非乐藻，沿溯异传书。

结网时空久，临川意有馀。为龙将可望，今日愧才虚。
柳
张蘩（清代）

御苑千行远接天，碧如轻浪细如烟。只愁春去花如雪，几度临风倍黯然。
大夫种
王十朋（宋代）

狩罢吴郊鸟兔空，果烹猎犬废良弓。大夫自为知几晚，岂是陶朱计不忠。
临江仙
太学士人（宋代）

莫怪钱神容易致，钱神尽是愚夫。为何此鬼却相于。只因频展义，长是泣穷途。

韩氏有文曾饯汝，临行慎莫踌躇。青灯双点照平湖。旧船从此逝，相共送陶朱。
禅人并化主写真求赞
释正觉（宋代）

鼻直口阔，目深眉低。
灯连少室，派接曹溪。
恰恰混派得，堂堂类派齐。
把手共语，出力相携。
春风浩浩，秋风凄凄。
赠宣州灵源寺仲濬公
李白（唐代）

敬亭白云气，秀色连苍梧。下映双溪水，如天落镜湖。

此中积龙双，独许濬公殊。风韵逸江左，文章动海隅。

观心同水月，解领得明珠。今日逢支遁，高谈出有无。
辛酉大雪戏成二诗以千山鸟飞绝万迳人踪灭为
周麟之（宋代）

跨驴游灞桥，策马阻蓝关。
诗人自清苦，逐客何当还。
我独拥敝茧，高卧环堵间。
黄精已无苗，斸雪思旧山。
青青西门槐
王安石（宋代）

人情甘阿谀，我独倦请谒。
尤於权门疏，万事亦已拙。
平生江湖期，梦寐不可遏。
青青西门槐，少解马上暍。
夜如年·斜月下
贺铸（宋代）

斜月下，北风前。万杵千砧捣欲穿。不为捣衣勤不睡，破除今夜夜如年。
秋月饮崔白石宅对圆石
林震（宋代）

风物凄清对倚栏，云根班坐缘醋宽。留将明月空庭满，摘向骊龙秋水寒。

勾漏不知丹几转，摩尼忽自现团栾。祥光夜夜凌无极，疑作天南斗气看。
拟寒山寺 其八十一
释怀深（宋代）

富甚足忧烦，贫甚多饥饿。要于贫富间，知足随缘过。

人生不知足，贪财是贪祸。黑暗功德天，寻常一处坐。
送张签判游开先
释真净（宋代）

步入青松裹，迢迢一径通。
渐分华藏界，深隐法王官。
道与神仙别，人非世俗同。
欲知西祖意，庭柏老春风。
菩萨蛮
赵长卿（宋代）

隔江一带春山好。平林新绿春光老。休去倚阑干。飞红不忍看。

东流何处去。便是归舟路。芳草外斜阳。行人更断肠。
题金山寺
欧阳修（宋代）

地接龙宫涨浪赊，鹫峰岑绝倚云斜。
岩披宿雾三竿日，路引迷人四照花。
海国盗牙争起塔，河童施◇但惊沙。
春萝攀倚难成去，山谷◇锺落暮霞。
周五声调曲 角调曲 一
庾信（南北朝）

止戈见于绝辔之野。
称伐闻于丹水之征。
信义俱存乃先忘食。
五材并用谁能去兵。
虽圣人之大宝曰位。
实天地之大德曰生。
泾渭同流清浊异能。
琴瑟并御雅郑殊声。
扰扰烝人声教不一。
茫茫禹迹车轨未幷。
志在四海而尚恭俭。
心包宇宙而无骄盈。
言而无文行之不远。
义而无立勤则无成。
恻隐其心训以慈惠。
流宥其过哀矜典刑。
缘识
宋太宗（宋代）

三春二月一样同，翠柳峨峨解舞风。
池水湛然经雨后，桃花始觉半开红。
半开红，丽天辉，
新燕未归莺亦飞。
用前韵示同参
饶节（宋代）

谈玄说妙隔千岑，过取诸方荆棘林。三界有谁教学道，十方无法谩求心。

老胡生下家先破，达磨西来病转深。却问谁知第一句，恒沙诸佛未知音。
山庵即事
吴惟信（宋代）

阴阴定是过残年，积雪才晴又满天。山寺寻梅谁怕冷，地炉烧竹自无烟。

斋蔬清洁朝朝食，诗草纵横日日编。更有身心空寂处，夜禅多在佛灯前。
轮盘菊
史铸（宋代）

秋深篱下拆霜英，圆质风吹扬不停。
天巧固非烦扁斩，日新又岂待汤铭。
颂古九首
释普信（宋代）

道得无言杈下死，霍山猛跳入怀中。
三千里外虚相赚，更有何人透此宗。
和王潜斋韵送闻人松庵二首
李曾伯（宋代）

田园芜矣好东归，今昨从渠较是非。
荷子远来无所问，江湖雅志莫相违。
古诗二首上苏子瞻
黄庭坚（宋代）

江梅有佳实，托根桃李场。
桃李终不言，朝露借恩光。
孤芳忌皎终，冰雪空自香。
古来和鼎实，此物升庙廊。
岁月坐成晚，烟雨青已黄。
得升桃李盘，以远初见尝。
终然不可口，掷置官道傍。
但使本根在，弃捐果何伤。
浣溪沙·渔父
苏轼（宋代）

西塞山边白鹭飞，散花洲外片帆微。桃花流水鳜鱼肥。
自庇一身青箬笠，相随到处绿蓑衣。斜风细雨不须归。
题
张先（宋代）

积水涵虚上下清，几家门静岸痕平。浮萍破处见山影，小艇归时闻棹声。

入郭僧寻尘里去，过桥人似鉴中行。已凭暂雨添秋色，莫放修林碍月生。
横山观
王又旦（清代）

身置烟霄上，扶藜一叩扃。云流藏殿阁，树老断青冥。

坐石双旌合，看花数骑停。谁怜栖遁处，吹角不堪听。
即事
王炎（宋代）

故里只十舍，滞留犹未归。
湖山无此好，父子且相依。
白璧难磨玷，黄间暗发机。
平生丘壑在，一笑释前非。
白乐天诗云倦倚绣床愁不动缓垂绿带髻鬟低辽
陆游（宋代）

王室东迁岁月赊，两京漠漠暗胡沙。
绣床倦倚人何在？风雨漫山夜合花！
会恩藏主
释云岫（宋代）

因君每忆云门寺，五六年来会两番。
诗句老随秋鬓老，客身间似白云间。
丞相城上植柏
韩维（宋代）

种柏东城次第高，便惊苍翠映霞朝。有心解报公封植，不学群芳艳易凋。
答施荣甫
赵蕃（宋代）

昨韵村中好客稀，今吟临水送将归。
笑谈未了风吹断，何日重来款竹扉。
题张司业诗
王安石（宋代）

苏州司业诗名老，乐府皆言妙入神。
看似寻常最奇崛，成如容易却艰辛。
小车吟
邵雍（宋代）

有客无知，唯知有家。
有家能归，其归非遐。
灵台莹静，天壤披葩。
书用大笔，出乘小车。
身为男子，生于中华。
又居洛阳，为幸何多。
天地中央，帝王贞宅。
汉唐遗烈，气象自佳。
圣贤区宇，士人渊薮。
仁义场圃，闻见无涯。
里巷相切，亲朋相过。
人疑日驭，我谓星查。
或游金谷，或泛月波。
或经履道，或过铜驼。
进退云水，舒卷烟霞。
揄扬风月，抬帖莺花。
性喜饮酒，饮喜微酡。
饮未微酡，口先吟哦。
吟哦不足，遂及浩歌。
浩歌不足，无可奈何。
送别王元韵徙居武康
周紫芝（宋代）

扁舟忆东来，梅冷殊未芳。故人念客寒，满意倾酒浆。

坐中东床君，笑语芝兰香。相从忽三月，共饮湖水光。

花事乃如此，碧草日夜长。子归我当留，语离意难忘。

似闻小山居，一苇仅可航。会寻霅川盟，着屐登上方。
中庭纳凉
陆游（宋代）

红映衡门夕照明，翠浮村巷暝烟生。
摇摇楸线风初紧，颭颭荷盘露欲倾。
数酌浊醪留客醉，一编疑义与儿评。
须臾散去人声寂，独数城头长短更。
金陵怀古
何焯（清代）

寥落寒云蔽旧京，歌残《玉树》听凄清。并无铁锁沉天堑，遽见金舆出石城。

一马尚能龙变化，千门谁使草纵横？乌衣巷陌寻常在，可是夷吾浪得名？
同王户曹发南康别郭蔡二子
欧大任（明代）

杨柳青青水驿楼，谁期今上鄂君舟。从来南浦销魂处，醉下烟波万里愁。
送吕昭邻同年宰巫阳
胡宿（宋代）

清蕊君宜妙一台，当年仙桂并枝开。楼逢春雪尝为曲，庙近朝云转费才。

远字莫教双鲤断，归期偏望二凫来。巴猿蜀魄多离恨，犹喜圭田助酒材。
示洪儿 其二
屈大均（明代）

脆甚兰方茁，成花未可知。绝无而父德，徒有阿婆慈。

一妹生同月，双兄死已期。祖先灵爽在，汝或得耆颐。
泛舒城南溪赋得沙…张侍御赴河南元博士赴扬州拜觐仆射
刘商（唐代）

终日闾阎逐群鸡，喜逢野鹤临清溪。绿苔春水水中影，

夜月平沙沙上栖。惊谓汀洲白蘋发，又疑曲渚前年雪。

紫顶昂藏肯狎人，一声嘹亮冲天阙。素质翩翩带落晖，

湖南渭阳相背飞。东西分散别离促，宇宙苍茫相见稀。

皇华地仙如鹤驭，乘驾飘飘留不住。延望乘虚入紫霞，

陌头回首空烟树。会使抟风羽翮轻，九霄云路随先鸣。
题壁
赵善括（宋代）

平芜行尽又青山，水绕寒堤绿一湾。
征客红尘自来去，碧林鸣鸟独幽闲。
和王拱辰观梨花二首一
晁补之（宋代）

海棠十韵诧芬芳，惭愧梨花冷似霜。
赖有乐天春雨句，寂寥从此亦馨香。
寄文叔且问畏知近讯五首
赵蕃（宋代）

去年犯雪到西湖，眼见梅花玉立孤。
今岁定无牢落叹，君诗清绝似林逋。
人月圆·小桃枝上春风早
李持正（宋代）

小桃枝上春风早，初试薄罗衣。年年乐事，华灯竞处，人月圆时。
禁街箫鼓，寒轻夜永，纤手重携。更阑人散，千门笑语，声在帘帏。
呈屯田
强至（宋代）

溪水日夜落，稍稍露沙面。
经旬更不雨，深处亦成澱。
巨篙架空航，涩若泝浅淀。
况乃载百指，数缆安可縴。
念此归思发，急逾强弩箭。
公如惜滞留，愿借长风便。
自赞
顾德辉（元代）

儒衣僧帽道人鞋，到处青山骨可埋。
还忆少年豪侠兴，五陵裘马洛阳街。
陈德承致政病后得诗且以见贺
姜特立（宋代）

上恩鼎至愧叨逾，退省何尝有硕肤。
甘作一麾山吏部，不为三败管夷吾。
想思梦想江湖隔，熟诵篇章锦绣铺。
无妄疾来终易愈，岂容医砭值庸夫。
麂
杜甫（唐代）

永与清溪别，蒙将玉馔俱。无才逐仙隐，不敢恨庖厨。

乱世轻全物，微声及祸枢。衣冠兼盗贼，饕餮用斯须。
同绣谷访吴石仓先生 其一
朱樟（清代）

暮年词客叹晨星，独有先生尚典型。竟日每容开卷说，余寒犹许下帘听。

残诗待补《溪堂集》，公论微存《野史亭》。我亦执经称弟子，疏泉新坼惠山瓶。
八声甘州
王奕（元代）

采石赋此。千载醉魂，招之不醒，吾不信也。

诵公诗、大雅久不闻，吾衰竟谁陈。自晋宋以来，隋唐而下，旁若无人。光焰文章万丈，肯媚永王B26D。卓有汾阳老，抱丈人贞。

不是沈香亭上，谩题飞燕，蹴起靴尘。安得锦袍西下，明月堕江滨。青山冢、知几番风雨，雷霆走精神。因过鲁，携一尊吊古，疑是前身。
和薛子晋来庆癸未登第韵二首
袁说友（宋代）

云雾油然托应龙，姓名偶彻大明宫。
胪传殿庑千官肃，声到旌旗万马雄。
黄蝶飞来惊拜命，青衫误著敢言功。
如何李邰犹能第，造物何心本至公。
林子中知府挽诗
虞俦（宋代）

彩棒初行志，华途蚤策勋。
旋闻凫舄召，径有虎符分。
叹息谁为党，推求误到君。
天公还愦愦，玉石竟俱焚。
田园杂兴 其四
林希逸（宋代）

岁计溪南数亩中，但将风雨祝天公。人生何必堂厨饭，米渗藜羹一饱同。